แผนปฏิบัติงานโรคติดต่อที่ป้องกันได้ด้วยวัคซีน ประจำปีงบประมาณ 2558

**-----------------------------------**

1. **วัตถุประสงค์**
2. กวาดล้างโรคโปลิโอให้หมดไป
3. กำจัดโรคหัดให้มีผู้ป่วยทุกกลุ่มอายุไม่เกิน 3.5 ต่อประชากรแสนคน
4. กำจัดโรคบาดทะยักในทารกแรกเกิดให้เหลือไม่เกิน 1 ต่อพันเด็กเกิดมีชีพรายจังหวัด
5. ลดอัตราป่วยด้วยโรคติดต่อที่ป้องกันได้ด้วยวัคซีน ดังต่อไปนี้
* คอตีบ ไม่เกิน 0.015ต่อประชากรแสนคน(10 ราย)
* ไอกรน ไม่เกิน 0.08ต่อประชากรแสนคน (50 ราย)
* โรคไข้สมองอักเสบเจอี ไม่เกิน 0.15ต่อประชากรแสนคน (90ราย)
1. รักษาระดับอัตราการเป็นพาหะโรคตับอักเสบบีในเด็กอายุต่ำกว่า 5ปี ให้อยู่ในระดับไม่เกินร้อยละ 0.25(10,000 ราย)
2. **เป้าหมาย**

ประชากรเป้าหมาย ในพื้นที่รับผิดชอบได้รับวัคซีนแต่ละชนิดครบชุด และมีความครอบคลุม
ไม่น้อยกว่าร้อยละ 90 เป็นรายพื้นที่ (หมู่บ้าน, ตำบล/เทศบาล) ***ยกเว้น วัคซีนรวมหัด-คางทูม-หัดเยอรมัน***(วัคซีนเอ็ม-เอ็ม-อาร์) และวัคซีนในนักเรียน ***มีความครอบคลุมไม่น้อยกว่าร้อยละ 95เป็นรายพื้นที่/ โรงเรียน*** ดังนี้

|  |  |  |
| --- | --- | --- |
|  | เด็กอายุต่ำกว่า 1 ปี | วัคซีนบีซีจี ตับอักเสบบี1ดีทีพี-ตับอักเสบบี 3 โอพีวี 3 และวัคซีนเอ็ม-เอ็ม-อาร์1 |
|  | เด็กอายุ 1 ปี  | วัคซีนไข้สมองอักเสบเจอีชนิดเชื้อตาย2 ครั้ง\* ห่างกัน 1 เดือน ***(เริ่มเดือนมกราคม 2558)*** |
|  | เด็กอายุ 1 ปีครึ่ง | วัคซีนดีทีพี 4 และโอพีวี 4  |
|  | เด็กอายุ 2 ปีครึ่ง | วัคซีนไข้สมองอักเสบเจอีชนิดเชื้อตาย3\*วัคซีนเอ็ม-เอ็ม-อาร์ 2***(เริ่มเดือนสิงหาคม 2557)*** |
|  | เด็กอายุ 4 ปี | วัคซีนดีทีพี 5 และ โอพีวี 5 |
|  | หญิงมีครรภ์ | วัคซีนดีที ครบชุดตามเกณฑ์ (รายละเอียดดังเอกสารหมายเลข 1) |
|  | นักเรียนชั้น ป.1 | วัคซีนเอ็ม-อาร์ (ทุกราย) **\*\***วัคซีนบีซีจีเฉพาะเด็กที่ไม่มีหลักฐานว่าเคยได้รับวัคซีนบีซีจีมาก่อนและตรวจร่างกายเด็ก ไม่พบรอยแผลเป็นบีซีจีปรากฏวัคซีนดีที, โอพีวี เฉพาะในรายที่ได้รับไม่ครบ (รายละเอียดดังเอกสารหมายเลข1) |
|  | นักเรียนชั้น ป.6 | วัคซีนดีที 1 ครั้ง (ทุกราย)  |

 \* สำหรับจังหวัดที่เป็นพื้นที่ให้วัคซีนไข้สมองอักเสบเจอีชนิดเชื้อเป็น ให้วัคซีนครั้งแรกเมื่ออายุ 1 ปี และครั้งที่ 2 เมื่ออายุ 2 ปีครึ่งพร้อมวัคซีน**เอ็ม-เอ็ม-อาร์** ครั้งที่ 2

 \*\*ปี 2558 ยังคงให้วัคซีนเอ็ม-อาร์แก่นักเรียนชั้น ป. 1 ทุกคน

**3. กลวิธีในการดำเนินงาน**

1. **การให้บริการวัคซีนแก่กลุ่มเป้าหมายตามกำหนดปกติ(Routine Immunization)**

กำหนดให้สถานบริการที่อยู่ในเครือข่ายหลักประกันสุขภาพทุกแห่ง ให้บริการวัคซีนขั้นพื้นฐาน
แก่ประชากรกลุ่มเป้าหมายทุกคนที่มาขอรับบริการ ทั้งที่อยู่ในและนอกพื้นที่รับผิดชอบบริการ ทั้งนี้ รวมถึง
กลุ่มประชากรเป้าหมายที่ไม่ได้ขึ้นทะเบียนและกลุ่มเป้าหมายชาวต่างชาติ การให้บริการดังกล่าวต้องเป็นไปตามมาตรฐานการปฏิบัติงานสร้างเสริมภูมิคุ้มกันโรค โดยสถานบริการทุกแห่งที่อยู่ในโครงการสร้างหลักประกันสุขภาพถ้วนหน้า ไม่สามารถเรียกเก็บเงินค่าบริการใดๆทั้งสิ้น

เนื่องจากปัจจุบันกระทรวงสาธารณสุขโดยสำนักนโยบายและยุทธศาสตร์ (สนย.) กำหนดให้
สถานบริการจัดเก็บข้อมูลการให้บริการวัคซีนเป็นรายบุคคล (individual record) ในรูปแบบฐานข้อมูลสุขภาพระดับปฐมภูมิ และกำหนดให้มีการส่งฐานข้อมูลไปรวบรวมที่คลังข้อมูลสุขภาพระดับจังหวัด เพื่อรวบรวมเป็นคลังข้อมูลสุขภาพระดับประเทศต่อไป ดังนั้น ขอให้ ผู้ควบคุมกำกับทุกระดับ ได้แจ้งเตือนสถานบริการในความรับผิดชอบให้***บันทึกการให้บริการวัคซีนทุกครั้งให้มีความครบถ้วน ถูกต้อง โดยเฉพาะตรวจสอบความถูกต้องของรหัสวัคซีนในงานสร้างเสริมภูมิคุ้มกันโรคจำนวน 55 รหัส ให้ตรงตามที่กำหนดไว้* เมื่อวันที่ 17 ธันวาคม2556 รายละเอียดดังเอกสารหมายเลข 2**

อนึ่ง เนื่องจากในปัจจุบันมีวัคซีนที่สถานบริการภาคเอกชนรวมทั้งภาครัฐบางแห่งให้บริการ
แก่กลุ่มเป้าหมาย โดยที่ยังไม่อยู่ในแผนงานสร้างเสริมภูมิคุ้มกันโรคของประเทศ ดังนั้น เพื่อให้เจ้าหน้าที่สามารถบันทึกข้อมูลการให้บริการวัคซีนดังกล่าวได้ ตั้งแต่ปี 2554 ***สำนักนโยบายและยุทธศาสตร์จึงได้กำหนดรหัสวัคซีนที่อยู่นอกแผนงานสร้างเสริมภูมิคุ้มกันโรคจำนวน 75 รหัส รายละเอียดดังเอกสารหมายเลข 3 ขอให้สำนักงานสาธารณสุขจังหวัดแจ้งให้หน่วยงานที่เกี่ยวข้องทุกระดับได้ทราบ ทั้งนี้ ควรได้ประสาน
ให้ผู้รับผิดชอบเกี่ยวกับการดูแลระบบข้อมูลของจังหวัดและหน่วยบริการได้ download รหัสมาตรฐานข้อมูลที่website ของกลุ่มภารกิจด้านข้อมูลข่าวสารและสารสนเทศสุขภาพ (healthdata.moph.go.th) เพื่อปรับปรุงฐานข้อมูลรหัสวัคซีนให้เป็นปัจจุบัน ซึ่งจะทำให้การบันทึกข้อมูลสอดคล้องกับการปฏิบัติงานจริง***

**ตัวชี้วัดการให้บริการ:** ประเมินจากรายงานผลการให้บริการที่สถานบริการแต่ละแห่งส่งไปยังสำนักนโยบายและยุทธศาสตร์ ตามระบบการส่งข้อมูลเข้าสู่ส่วนกลาง (43แฟ้มมาตรฐาน) พิจารณาจากข้อมูล
ความครอบคลุม**การได้รับบริการ**วัคซีน***แต่ละชนิดครบชุด***ในทุกกลุ่มเป้าหมายอยู่ในระดับไม่ต่ำกว่าร้อยละ 90
(ยกเว้นเอ็ม-เอ็ม-อาร์และวัคซีนในนักเรียน ความครอบคลุมไม่ต่ำกว่าร้อยละ 95) โดยคำนวณจากสูตร

ความครอบคลุม**การได้รับวัคซีน**ครบชุดในกลุ่มเป้าหมาย(ร้อยละ) =จำนวนกลุ่มเป้าหมาย**ที่ได้รับ**วัคซีนครบชุด x 100

จำนวนกลุ่มเป้าหมายทั้งหมดที่มีอยู่จริงในพื้นที่

ทั้งนี้ สำนักงานสาธารณสุขจังหวัดควรต้องติดตาม ควบคุมกำกับข้อมูลความครอบคลุมของ
**การได้รับวัคซีนในพื้นที่ที่รับผิดชอบ** โดยการแจ้งเตือนให้สถานบริการที่มีพื้นที่รับผิดชอบได้จัดทำทะเบียนติดตามความครอบคลุมการได้รับวัคซีนของกลุ่มเป้าหมายให้มีความเป็นปัจจุบันและติดตามประวัติการได้รับวัคซีนของกลุ่มเป้าหมายแต่ละรายนำมาบันทึกให้ครบถ้วนไม่ว่ากลุ่มเป้าหมายจะได้รับวัคซีนจากสถานบริการใด

1. **การรณรงค์ให้วัคซีนเสริมในพื้นที่ที่เสี่ยงต่อการเกิดโรค (Supplemental Immunization Activity: SIA)หรือการให้วัคซีนเพื่อควบคุมโรค (Outbreak Response Immunization: ORI)**

ในพื้นที่ที่เสี่ยงต่อการเกิดโรคติดต่อที่ป้องกันได้ด้วยวัคซีน เช่น พื้นที่ที่มีโรคติดต่อที่ป้องกันได้ด้วยวัคซีนเกิดขึ้นโดยเฉพาะโรคคอตีบ บาดทะยักในทารกแรกเกิด และโรคหัดพื้นที่ที่มีความครอบคลุมการได้รับวัคซีนของวัคซีนแต่ละชนิดครบชุดต่ำกว่าร้อยละ 90 ***(ยกเว้นวัคซีนเอ็ม-เอ็ม-อาร์หรือ เอ็ม-อาร์มีความครอบคลุม
ไม่น้อยกว่าร้อยละ 95)*** พื้นที่ที่ไม่ทราบระดับความครอบคลุมการได้รับวัคซีน พื้นที่ที่มีการเคลื่อนย้ายของแรงงานไทยและต่างชาติ พื้นที่ชายแดน เป็นต้น ในพื้นที่เหล่านี้ ***ขอให้สำนักงานสาธารณสุขจังหวัดสำนักงานสาธารณสุขอำเภอ โรงพยาบาลแม่ข่าย (CUP) และสถานบริการที่รับผิดชอบร่วมกันจัดทำแผนเร่งรัดการให้วัคซีนเสริมแก่ประชากรกลุ่มเป้าหมายในพื้นที่***

ในพื้นที่ที่มีการระบาดของโรค ขอให้สำนักงานสาธารณสุขจังหวัดกำหนดวัคซีนเพื่อควบคุมโรค
ตามความจำเป็น ทั้งนี้ การให้วัคซีนเสริมหรือวัคซีนเพื่อการควบคุมโรค ขอให้สำนักงานสาธารณสุขจังหวัดประสานกับสำนักงานป้องกันควบคุมโรคเขตที่รับผิดชอบ เพื่อเสนอขอรับการสนับสนุนวัคซีนมายังสำนักโรคติดต่อทั่วไป
กรมควบคุมโรคต่อไป

**ตัวชี้วัดการให้วัคซีนเสริม:**ประเมินจากความครอบคลุมของการได้รับวัคซีนเสริมในกลุ่มเป้าหมาย
ที่ดำเนินการมีอัตราไม่น้อยกว่าร้อยละ 90 เป็นรายตำบล/เทศบาล ***(ยกเว้นวัคซีนเอ็ม-เอ็ม-อาร์ หรือ เอ็ม-อาร์มีความครอบคลุมไม่น้อยกว่าร้อยละ 95)*** โดยคำนวณจากสูตร

ความครอบคลุมของการได้รับวัคซีน(ร้อยละ) = จำนวนกลุ่มเป้าหมายในพื้นที่ที่ได้รับวัคซีน x100

 จำนวนกลุ่มเป้าหมายในพื้นที่รับผิดชอบทั้งหมดที่อาศัยอยู่จริง

* 1. **โครงการเฉลิมพระเกียรติสมเด็จพระเทพรัตนราชสุดาฯ สยามบรมราชกุมารี เนื่องในโอกาส
	ทรงเจริญพระชนมายุ 60 พรรษา เพื่อคุ้มครองคนไทยจากโรคร้ายด้วยวัคซีน ปี 2558**

ในปี 2558 แผนงานสร้างเสริมภูมิคุ้มกันโรคได้จัดทำโครงการเฉลิมพระเกียรติสมเด็จพระเทพรัตนราชสุดาฯ โดยมีกิจกรรมที่สำคัญคือ

**3.31 การรณรงค์ให้วัคซีนดีที 1 ครั้ง ในประชากรกลุ่มอายุ 20-50 ปี** โดยจังหวัดใน ***ภาคตะวันออกเฉียงเหนือกำหนดให้รณรงค์ระหว่างวันที่ 1 ตุลาคม – 30 พฤศจิกายน 2557*** และจังหวัดใน***ภาคเหนือ ภาคใต้ และภาคกลางกำหนดให้รณรงค์ระหว่างวันที่ 1 มีนาคม – 30 เมษายน 2558***

**3.3.2 การให้วัคซีนเอ็ม-อาร์ในเด็กกลุ่มอายุ 2.5 – 7 ปี** เพื่อเร่งรัดให้เด็กกลุ่มนี้มีภูมิคุ้มกันต่อโรคหัดอยู่ในระดับที่ป้องกันได้โดยเร็ว กำหนดการให้วัคซีนเอ็ม-อาร์ แก่เด็กกลุ่มดังกล่าวระหว่างวันที่ 1 พฤษภาคม ถึง 30 กันยายน 2558 โดยเด็กกลุ่มนี้จะเป็นเด็กที่เกิดระหว่างวันที่ 1 มิถุนายน 2551 – 31 มกราคม 2555

**ตัวชี้วัดการรณรงค์ให้วัคซีนดีทีในประชากรกลุ่มอายุ 20-50 ปี :** ประเมินจากความครอบคลุมของการได้รับวัคซีนดีทีในกลุ่มเป้าหมายมีอัตราไม่น้อยกว่าร้อยละ 85 เป็นรายตำบล โดยคำนวณจากสูตร

ความครอบคลุมของการได้รับวัคซีน(ร้อยละ) = จำนวนกลุ่มเป้าหมายในพื้นที่ที่ได้รับวัคซีน x100

จำนวนกลุ่มเป้าหมายในพื้นที่รับผิดชอบทั้งหมดที่อาศัยอยู่จริง

ทั้งนี้ ส่วนกลางจะได้จัดประชุมชี้แจงแนวทางการรณรงค์ให้วัคซีนดีทีในประชากรกลุ่มอายุ 20 - 50 ปี และการให้วัคซีนเอ็ม-อาร์ ในเด็กกลุ่มอายุ 2.5 – 7 ปี แก่บุคลากรที่เกี่ยวข้องระดับเขตและจังหวัดที่อยู่ในภาคเหนือ ภาคใต้และภาคกลาง ***ประมาณเดือนธันวาคม 2557 ถึงกุมภาพันธ์ 2558 ซึ่งจะได้แจ้งให้ทราบต่อไป*** สำหรับจังหวัดที่อยู่ในภาคตะวันออกเฉียงเหนือ ได้ประชุมชี้แจงเรียบร้อยแล้วเมื่อวันที่ 8 สิงหาคม 2557

**4. การรณรงค์ให้วัคซีน (Vaccination Campaign)**

**4.1 การรณรงค์ให้วัคซีนโปลิโอเสริมในเด็กกลุ่มเป้าหมายพิเศษ**

 คณะกรรมการที่ปรึกษาทางวิชาการการกวาดล้างโปลิโอและโรคหัดตามพันธะสัญญานานาชาติ พิจารณาเห็นว่าปัจจุบันประเทศอินเดียไม่พบผู้ป่วยโปลิโอมานานกว่า 3 ปี ภูมิภาคเอเชียตะวันออกเฉียงใต้มีความปลอดภัยจากโรคโปลิโอมากขึ้น จึงควรเลิกการรณรงค์วัคซีนโปลิโอเป็นวงกว้าง ให้เปลี่ยนเป็นการให้วัคซีนเสริมเฉพาะแก่กลุ่มเด็กที่ได้รับวัคซีนไม่ครบถ้วน เนื่องจากเจ้าหน้าที่ไม่สามารถเข้าถึงเด็กกลุ่มนี้ได้ด้วยระบบบริการปกติ เช่น กลุ่มเด็กต่างด้าว เด็กในพื้นที่ยากลำบาก หรือเด็กในพื้นที่มีปัญหาความรุนแรง การรณรงค์กำหนดให้มี***หน่วยเล็กที่สุดเป็นชุมชน*** ทั้งนี้ในชุมชนไม่จำเป็นต้องให้วัคซีนโปลิโอแก่เด็กทุกคน แต่ให้เลือกเจาะจงไปยังเด็กกลุ่มที่ได้รับวัคซีนไม่ครบถ้วน การให้วัคซีนโปลิโอเสริมในแต่ละพื้นที่ ***ให้ดำเนินการปีเว้นปี ยกเว้นในพื้นที่ชายแดนภาคใต้ซึ่งยังมีปัญหาความรุนแรง ให้ดำเนินการปีละ ๑ ครั้งต่อไป*** เนื่องจากหากมีผู้ป่วยเกิดขึ้น คาดว่าจะไม่สามารถดำเนินการควบคุมโรคอย่างมีประสิทธิภาพฉับไวในพื้นที่ได้

 สำนักงานสาธารณสุขจังหวัดและกรุงเทพมหานคร ที่ประสงค์จะดำเนินการ สามารถกำหนดวันดำเนินการ โดยให้อยู่ระหว่างเดือนมกราคมถึงเมษายน 2558 แต่ละพื้นที่กำหนดช่วงเวลา 2 รอบ ห่างกัน 4-6 สัปดาห์***หากสามารถดำเนินการได้ควรให้วัคซีนโปลิโอเสริมร่วมไปกับวัคซีนอื่นในคราวเดียว***

 ทั้งนี้ ให้ประสานการดำเนินการกับสำนักโรคติดต่อทั่วไปตั้งแต่เดือนตุลาคม 2557 ทางโทรศัพท์หมายเลข 02-5903196 - 9 หรือ คุณวิรัตน์ พลเลิศ e-mail epithailand@yahoo.com

 **ตัวชี้วัดการรณรงค์ให้วัคซีนโปลิโอ:** ประเมินจากความครอบคลุมของการได้รับวัคซีนรณรงค์ในกลุ่มเป้าหมายที่ดำเนินการในแต่ละรอบ มีอัตราไม่น้อยกว่าร้อยละ 90 เป็นรายพื้นที่

ความครอบคลุมของการได้รับวัคซีน(ร้อยละ) = จำนวนกลุ่มเป้าหมายในพื้นที่ที่ได้รับวัคซีน x100

จำนวนกลุ่มเป้าหมายในพื้นที่รับผิดชอบทั้งหมดที่อาศัยอยู่จริง

**4.2 การรณรงค์ให้วัคซีนป้องกันโรคไข้หวัดใหญ่ในประชากรกลุ่มเสี่ยง**

กรมควบคุมโรคและสำนักงานหลักประกันสุขภาพแห่งชาติ ร่วมกันจัดทำโครงการให้วัคซีนป้องกัน โรคไข้หวัดใหญ่ให้แก่ประชากรกลุ่มเสี่ยง โดยสำนักงานหลักประกันสุขภาพแห่งชาติรับผิดชอบในการจัดหาวัคซีนให้แก่ประชาชนกลุ่มเสี่ยง และกรมควบคุมโรครับผิดชอบในการจัดหาวัคซีนให้แก่บุคลากรทางด้านการแพทย์และสาธารณสุขภาครัฐ รวมทั้งหน่วยงานปศุสัตว์ ทั้งนี้ สำนักงานหลักประกันสุขภาพแห่งชาติและกรมควบคุมโรค
จะได้แจ้งโครงการฯ แนวทางการรณรงค์ ปริมาณการจัดสรรวัคซีนและวิธีการรายงานให้สำนักงานสาธารณสุขจังหวัดได้ทราบต่อไป

**5. การสนับสนุน**

**กรมควบคุมโรคจะสนับสนุนการดำเนินงาน** ดังนี้

1. วัคซีนโปลิโอในโครงการรณรงค์ฯ วัคซีนโปลิโอและวัคซีนเอ็ม-เอ็ม-อาร์ในกิจกรรมการรณรงค์
ให้วัคซีนเสริมหรือเพื่อควบคุมการระบาด
2. วัคซีนเอ็ม-อาร์ เข็มที่ 2 ในเด็กอายุ 2.5 – 7 ปี ในโครงการเฉลิมพระเกียรติสมเด็จพระเทพรัตนราชสุดาฯ สยามบรมราชกุมารีปี 2558
3. เอกสารวิชาการ
4. มาตรฐานการดำเนินงานสร้างเสริมภูมิคุ้มกันโรคและแบบประเมินผลการดำเนินงาน
5. สนับสนุนต้นแบบสื่อสิ่งพิมพ์

โดยสามารถ download หนังสือ/โปสเตอร์/แผ่นพับได้จาก http : //thaigcd.ddc.moph.go.th

**6. การควบคุมกำกับและประเมินผล**

* 1. สำนักงานสาธารณสุขจังหวัด/อำเภอ ตรวจสอบความครอบคลุมของการได้รับวัคซีนตามกำหนดปกติ(routine immunization) รายงวด (ทุก 3 เดือน) เป็นรายตำบล/เทศบาล หากพบว่าไม่บรรลุตามเป้าหมายให้พิจารณาหาข้อบกพร่อง ปรับแผนและปรับกลยุทธ์ในการดำเนินงาน เพื่อให้บรรลุเป้าหมาย

6.2 สำนักงานสาธารณสุขจังหวัด/อำเภอ วิเคราะห์แนวโน้มสถานการณ์โรคจากรายงานการเฝ้าระวังโรค และรายงานผลการตรวจทางห้องปฏิบัติการ เพื่อเป็นข้อมูลในการเตรียมการป้องกันควบคุมโรคอย่างเหมาะสมต่อไป

6.3 สำนักงานสาธารณสุขอำเภอและคลังวัคซีนระดับอำเภอ ตรวจสอบควบคุมกำกับการเบิก-จ่ายวัคซีนที่ใช้ในงานสร้างเสริมภูมิคุ้มกันโรคของสถานบริการในเครือข่ายหลักประกันสุขภาพ เพื่อให้การเบิก-จ่ายวัคซีนเป็นไปอย่างมีประสิทธิภาพ

* 1. สำนักงานสาธารณสุขจังหวัด นิเทศ ติดตาม ประเมินผลด้านการบริหารจัดการวัคซีนและระบบลูกโซ่ความเย็นคลังวัคซีนระดับอำเภอทุกแห่ง และสุ่มสถานบริการในแต่ละอำเภออย่างน้อย 1 แห่งเพื่อติดตามประเมินผลการดำเนินงานสร้างเสริมภูมิคุ้มกันโรค ตามแบบประเมินมาตรฐานฯ ดังรายละเอียดเอกสารหมายเลข 3
	2. สำนักงานสาธารณสุขอำเภอและโรงพยาบาลแม่ข่าย (CUP) นิเทศ ติดตามประเมินผล
	การดำเนินงานสร้างเสริมภูมิคุ้มกันโรคของสถานบริการในเครือข่าย ตามแบบประเมินมาตรฐานฯ ดังรายละเอียดเอกสารหมายเลข 3
	3. สำนักงานสาธารณสุขจังหวัด/อำเภอ นิเทศ ติดตาม ผลการดำเนินงานรวมทั้งความครอบคลุมการได้รับวัคซีนดีทีและเอ็ม-อาร์แก่ประชากรกลุ่มเป้าหมายตามโครงการเฉลิมพระเกียรติสมเด็จพระเทพ
	รัตนราชสุดาฯ สยามบรมราชกุมารี เนื่องในโอกาสทรงเจริญพระชนมายุ 60 พรรษา เพื่อคุ้มครองคนไทยจากโรคร้ายด้วยวัคซีน ปี 2558

**7. ผลที่คาดว่าจะได้รับ**

* อัตราป่วยด้วยโรคติดต่อที่ป้องกันได้ด้วยวัคซีนลดลงตามเป้าหมายที่กำหนด
* ความครอบคลุมของการได้รับวัคซีน ในกลุ่มประชากรเป้าหมายมีอัตราไม่น้อยกว่าร้อยละ 90
ในทุกพื้นที่ ***(ยกเว้น วัคซีนเอ็ม-เอ็ม-อาร์และวัคซีนในนักเรียนชั้นป.1 และป.6 มีอัตราไม่น้อยกว่าร้อยละ 95)*** ภายใต้การให้บริการที่มีคุณภาพ

**8. หน่วยงานที่รับผิดชอบ**

* สำนักโรคติดต่อทั่วไป กรมควบคุมโรค
* สำนักระบาดวิทยากรมควบคุมโรค
* สำนักนโยบายและยุทธศาสตร์ สำนักงานปลัดกระทรวงสาธารณสุข
* สำนักส่งเสริมสุขภาพ กรมอนามัย
* สถาบันวิจัยวิทยาศาสตร์สาธารณสุข กองชีววัตถุ กรมวิทยาศาสตร์การแพทย์
* สำนักงานหลักประกันสุขภาพแห่งชาติ
* สำนักอนามัยกรุงเทพมหานคร
* สำนักงานป้องกันควบคุมโรคที่ 1-12กรมควบคุมโรค
* สำนักงานสาธารณสุขจังหวัดทุกแห่ง